CELEX: 62021CN0765
Language: mt
Date: 2021-12-13 00:00:00
Title: Kawża C-765/21: Talba għal deċiżjoni preliminari mressqa mit-Tribunale ordinario di Padova (l-Italja) fit-13 ta’ Diċembru 2021 – D.M. vs Azienda Ospedale-Università di Padova

28.3.2022   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 138/8
            
         
      Talba għal deċiżjoni preliminari mressqa mit-Tribunale ordinario di Padova (l-Italja) fit-13 ta’ Diċembru 2021 – D.M. vs Azienda Ospedale-Università di Padova
      (Kawża C-765/21)
      (2022/C 138/08)
      Lingwa tal-kawża: it-Taljan
      
         Qorti tar-rinviju
      
      Tribunale ordinario di Padova
      
         Partijiet fil-kawża prinċipali
      
      
         Rikorrent: D.M..
      
         Konvenut: Azienda Ospedale-Università di Padova
      
         Domandi preliminari
      
      
                  1)
               
               
                  L-awtorizzazzjonijiet kundizzjonali tal-Kummissjoni, mogħtija fuq opinjoni favorevoli tal-AEM, fir-rigward ta’ vaċċini li jinsabu attwalment fis-suq, jistgħu jitqiesu li għadhom validi, fid-dawl tal-Artikolu 4 tar-Regolament Nru 507/2006 tad-29 ta’ Marzu 2006 dwar l-awtorizzazzjoni kondizzjonali għat-tqegħid fis-suq ta’ prodotti mediċinali għall-użu mill-bniedem li jagħmlu parti mill-ambitu tar-Regolament (KE) Nru 726/2004 tal-Parlament Ewropew u tal-Kunsill (1), meqjus il-fatt li, f’diversi Stati Membri, ġew approvati trattamenti alternattivi effikaċi kontra s-SARS-CoV-2 [pereżempju fl-Italja, l-approvazzjoni mill-AIFA (l-Aġenzija Taljana għall-Mediċini) tal-protokoll ta’ trattament permezz ta’ antikorpi monoklonali u/jew antivirali], li huma, skont ir-rikorrenti, inqas perikolużi għas-saħħa tal-bniedem u dan b’mod partikolari fid-dawl tal-Artikoli 3 u 35 tal-Karta tad-Drittijiet Fundamentali tal-Unjoni Ewropea?
               
            
                  2)
               
               
                  Fil-każ tal-persunal fil-qasam tal-kura tas-saħħa li fuqu l-leġiżlazzjoni tal-Istat Membru imponiet it-tilqim obbligatorju, il-vaċċini approvati b’mod kundizzjonali mill-Kummissjoni konformement mar-Regolament Nru 507/2006 jistgħu jintużaw għall-finijiet tat-tilqim obbligatorju, anki meta l-persunal inkwistjoni diġà żviluppa immunità wara infezzjoni mill-virus u jista’ għalhekk jitlob deroga minn dan l-obbligu?
               
            
                  3)
               
               
                  Fil-każ tal-persunal fil-qasam tal-kura tas-saħħa li fuqu l-leġiżlazzjoni tal-Istat Membru imponiet it-tilqim obbligatorju, il-vaċċini approvati b’mod kundizzjonali mill-Kummissjoni konformement mar-Regolament Nru 507/2006 jistgħu jintużaw għall-finijiet tat-tilqim obbligatorju mingħajr ma tiġi implimentata ebda proċedura ta’ prekawzjoni jew inkella, meqjusa n-natura kundizzjonali tal-awtorizzazzjoni, dan l-istess persunal jista’ jopponi ruħu għall-amministrazzjoni tal-vaċċin, minn tal-inqas sakemm l-awtorità tas-saħħa kompetenti ma stabbilixxietx speċifikament, b’ċertezza raġonevoli, minn naħa, li ma teżisti ebda kontraindikazzjoni f’dan ir-rigward u, min-naħa l-oħra, li l-benefiċċji li jirriżultaw minnhom huma superjuri għal dawk li jirriżultaw minn prodotti mediċinali oħra attwalment disponibbli? Il-Qorti tal-Ġustizzja tista’ tispeċifika jekk, f’tali każ, l-awtoritajiet tas-saħħa kompetenti għandhomx jipproċedu konformement mal-Artikolu 41 tal-Karta?
               
            
                  4)
               
               
                  Meta l-vaċċin ikun is-suġġett ta’ awtorizzazzjoni kundizzjonali mill-Kummissjoni, in-nuqqas ta’ osservanza tal-obbligu ta’ tilqim min-naħa tal-persunal fil-qasam tal-kura tas-saħħa, li fuqu l-leġiżlazzjoni nazzjonali timponi l-vaċċin obbligatorju, jista’ jagħti lok awtomatikament għas-sospensjoni tal-funzjonijiet mingħajr remunerazzjoni, jew inkella hemm lok li tiġi prevista gradazzjoni tal-miżuri ta’ sanzjoni konformement mal-prinċipju fundamentali ta’ proporzjonalità?
               
            
                  5)
               
               
                  Meta d-dritt nazzjonali jipprevedi ċerta “frammentazzjoni”, il-possibbiltà li l-ħaddiema jiġu assenjati għal kompiti alternattivi għandha tiġi eżaminata fl-osservanza tal-kontradittorju fis-sens tal-Artikolu 41 tal-Karta, b’tali mod li n-nuqqas ta’ osservanza tiegħu tagħti dritt għal kumpens?
               
            
                  6)
               
               
                  Fid-dawl tar-Regolament (UE) 2021/953 tal-Parlament Ewropew u tal-Kunsill tal-14 ta’ Ġunju 2021 dwar qafas għall-ħruġ, għall-verifika u għall-aċċettazzjoni ta’ ċertifikati COVID-19 interoperabbli tat-tilqim, tat-testijiet u tal-fejqan (Ċertifikat COVID Diġitali tal-UE) għall-faċilitazzjoni tal-moviment liberu waqt il-pandemija tal-COVID-19 (2), li jipprojbixxi kull diskriminazzjoni bejn il-persuni mlaqqma u dawk li ma ridux jew li ma setgħux, għal raġunijiet mediċi, jitlaqqmu, leġiżlazzjoni nazzjonali bħal dik li tirriżulta mill-Artikolu 4(11) tad-Digriet Liġi Nru 44/2021, li tippermetti li l-persunal fil-qasam tal-kura tas-saħħa eżentat mill-obbligu ta’ tilqim jeżerċità l-attivitajiet tiegħu f’kuntatt mal-pazjenti, madankollu fl-osservanza tal-miżuri ta’ prekawzjoni imposti mil-leġiżlazzjoni fis-seħħ, filwaqt li għandha l-effett li tissospendi awtomatikament kull attività professjonali, mingħajr remunerazzjoni, tal-persunal fil-qasam tal-kura tas-saħħa li, bħar-rikorrenti – għaliex żviluppat immunità wara infezzjoni mill-virus –, ma jridx jirċievi l-vaċċin mingħajr eżamijiet mediċi fil-fond, hija ammissibbli?
               
            
                  7)
               
               
                  Il-leġiżlazzjoni ta’ Stat Membru li tagħmel il-vaċċin kontra l-Covid – awtorizzat b’mod kundizzjonali mill-Kummissjoni – obbligatorju għall-persunal kollu fil-qasam tal-kura tas-saħħa, anki meta dan ikun ġej minn Stat Membru ieħor u jkun jinsab fl-Italja għall-finijiet tal-eżerċizzju tal-libertà li jiġu pprovduti servizzi u tal-libertà ta’ stabbiliment, hija kompatibbli mar-Regolament 2021/953 u mal-prinċipji ta’ proporzjonalità u ta’ nondiskriminazzjoni li huwa jipprevedi?
               
            
         (1)  ĠU 2006, L 330M, p. 315 (MT)
      
         (2)  ĠU 2021, L 211, p. 1.